**TIEDOTE 22.11.2023**

**PAKKAUSJÄTTEIDEN VAPAAEHTOINEN KERÄYS OMAKOTI-JA PIENTALOILLE**

Lakimuutos vuonna 2021 siirsi kuntien vastuulle pakkaus- ja biojätteiden kuljetukset. Keräämön alueella pakkausjätteiden eli kartonki-, muovi-, metalli- ja lasipakkauksien tyhjennykset alkavat tammikuussa 2024. Keräämö on saanut taloyhtiöiltä tiedot ja toiveet astiakoista ja valmistelut ovat loppusuoralla. Pakkausjätteiden erilliskeräysastiat toimitetaan alkuvuodesta vähintään 5 asunnon taloyhtiölle taajama-alueella.

Keräämön alueella on tällä hetkellä myös monia omakotitaloja ja pientaloyhtiöitä, joilla on pihassaan oma astiansa pakkausjätteille, vaikka se ei olekaan pakollista. Erityisen paljon omakotitaloissa on muovi- ja kartonkipakkausastioita. ”Alueellamme on yli sata kierrätyspistettä, joihin pakkausjätteitä voi viedä veloituksetta. Arjen sujuvuus on ihmisille kuitenkin tärkeää, joten sen vuoksi myös omakotiasujat ottavat mielellään pakkausjäteastioita omaan pihaansa. Kimppa-astiat naapurin kanssa ovat myös hyvä vaihtoehto, jolloin kuluja saa jaettua” sanoo Keräämön logistiikkapäällikkö Jouni Kaiku. Keräämön nettisivuille on avattu [lomake](http://www.keraamo.fi/pakkausjatteidenkerays), jonka kautta omakoti- ja paritalot sekä alle 5 asunnon taloyhtiöt voivat liittyä pakkausjätteiden kuljetuksiin, mikäli asuinkiinteistö sijaitsee pakkausjätteiden [keräysalueella](https://keraamo.fi/wp-content/uploads/2023/10/Liite2_taajamat-002.pdf). Astiatyhjennyksien hinnat ovat tiedossa joulukuussa, kun jätehuoltojaosto päättää taksasta.

Vuoden 2024 alusta paperilla ja kartonkipakkauksilla tulee olla omat astiansa. Keräämö hoitaa kartonkipakkausten keräämisen ja kuljetukset. Paperiastian voi tilata valitsemaltaan kuljetusliikkeeltä. [Lajitteluohjeet Keräämön sivuilta](http://www.keraamo.fi/lajitteluohjeet)

Lisätietoja: Jouni Kaiku, logistiikkapäällikkö Keräämö
 p. 050 341 4430

*Keräämö on Porin, Ulvilan, Kokemäen, Harjavallan, Nakkilan, Merikarvian, Pomarkun ja*

*Siikaisten yhdessä omistama kunnallinen jätehuoltoyhtiö. Keräämö järjestää kunnan*

*vastuulla olevat jätehuollon palvelut näissä kunnissa 120 000 asukkaalle. Palveluihin*

*kuuluvat Hangassuon jätekeskuksen, lajitteluasemien ja kierrätyspisteiden ylläpito, vaarallisen jätteen vastaanotto, poistotekstiilin keräys, neuvonta kierrätystä koskevissa asioissa sekä pakkaus- ja biojätteen kuljetusten järjestäminen vuonna 2024.*